Zuma: ‘Staatsamptenare moet parlement respekteer’Argieffoto Pres. Jacob Zuma het Vrydag staatsamptenare en verteenwoordigers van staatsinstansies gemaan om die parlement te respekteer en bereid te wees om rekenskap aan die parlement te gee. “Die presidensie wil graag alle staatsamptenare en persone betrokke by staatsinstansies herinner dat hulle verplig is om die parlement te respekteer en te alle tye moet voldoen aan die oorsigvereistes van die parlement, sonder enige uitsondering,” het Zuma se kantoor in ŉ verklaring gesê. Zuma het artikel 92 van die Grondwet aangehaal en gesê daar word van alle ministers, asook die bestuur, personeel en raadslede van alle departemente en staatsinstansies verwag om verantwoording aan die parlement te doen. Die verklaring volg nadat die voorsitter van die SAUK-raad, Mbulaheni Maguvhe, vandeesweek versuim het om voor die ad hoc-komitee te verskyn wat aangestel is om die bevoegdheid van die raad te ondersoek. Hy het bygevoeg dat hy as president asook die adjunkpresident ten volle aan die parlement verslag moet doen. Intussen het die Speaker van die parlement Vrydag bevestig dat opdrag gegee is om ŉ dagvaarding aan Maguvhe uit te reik om hom te verplig om voor die komitee te verskyn. Maguvhe het Woensdag uit die sitting van die komitee gestap en Donderdag nie weer opgedaag om komiteelede se vrae te beantwoord nie. Maguvhe het reeds ŉ dagvaarding ontvang om dokumente wat relevant ten opsigte van die ondersoek is aan die komitee te voorsien. Tien van die 15 dokumente wat aangevra is, is egter nie aan die komitee oorhandig nie, omdat die SAUK beweer het dit is “kommersieel sensitief” of aangesien die dokumente skynbaar weggeraak het. Maguvhe sal volgens die dagvaarding Dinsdag moet aanmeld om voor die komitee te getuig. Indien hy dit nie doen nie, kan LP’s hom van minagting van die parlement aankla. Lees alle vorige berigte oor die SAUK op Maroela Media.